भारतीय महिला ने माउंट एवरेस्ट फतह किया  
अरूणाचल प्रदेश की टीना मीना ने नौ मई को माउंट एवरेस्ट की चढ़ाई पूरी की। दुनिया की सबसे ऊंची चोटी पर पहुंचने वाली वह अरूणाचल प्रदेश की पहली महिला बन गई हैं।
इस वर्ष माउंट एवरेस्ट पर सफलता हासिल करने वाली 25 वर्षीय टीना मीना पहली भारतीय महिला बन गई हैं। अरूणाचल प्रदेश की टीना मीना ने नौ मई को माउंट एवरेस्ट की चढ़ाई पूरी की। दुनिया की सबसे ऊंची चोटी पर पहुंचने वाली वह अरूणाचल प्रदेश की पहली महिला बन गई हैं।  अभियान की देखरेख करने वाले एक्सप्लोर हिमालय ट्रैवल एंड एडवेंचर के प्रबंधक नबीन त्रितल ने कहा कि वह अपने गाईड शेरिंग दोरजी शेरपा (32) के साथ दुनिया की सर्वोच्च चोटी पर पहुंचीं। त्रितल ने कहा कि दोनों सुरक्षित आधार शिविर पहुंच चुके हैं। एक्सप्लोर हिमालय एवरेस्ट एक्सपेडिशन की एक अन्य महिला अंशु जामसेनपा (32) का फिलहाल चोटी तक पहुंचने का अभियान जारी है।  उन्होंने कहा कि सात सदस्यीय दल का उद्देश्य भारत के युवाओं के बीच पर्वतारोहण और रोमांचक खेलों के प्रति जागरूकता को बढ़ावा देना है। इस वर्ष कई भारतीय पर्वतारोहियों ने 8848 मीटर उंचे माउंट एवरेस्ट पर चढ़ने का प्रयास किया। एवरेस्ट की ओर भारतीय वायुसेना की 14 सदस्यीय एक महिला टीम भी बढ़ रही है।